በመጪው ዓመት የ100 ሚሊዮን ጭማሪ የታከለበት 400 ሚሊዮን ኩንታል ምርት ይጠበቃል
-ግብርናው አደጋ ላይ መውደቁ ተገልጿልበአዳማ ከተማ ለሁለት ቀናት እየተካሄደ በሚገኘው የግብርና ዘርፍ የከፍተኛና የታችኛው እርከን አመራር አገር አቀፍ ስብሰባ ላይ፣ በመጪው ዓመት ከዋና ዋና ሰብሎችና ከአገዳ እህሎችና ከሌሌችም የግብርና ውጤቶች 406 ሚሊዮን ኩንታል ምርት እንደሚጠበቅ ግብርና ሚኒስቴር አስታወቀ።የግብርና ሚኒስትሩ አቶ ኡመር ሑሴን እንደገለጹት፣ በዚህ ዓመት 306 ሚሊዮን ኩንታል ምርት ተገኝቷል። የታቀደው ከ370 ሚሊዮን ኩንታል ምርት እንደሚገኝ ነበር። ይህም ሆኖ በ2012 ዓ.ም. ከ400 ሚሊዮን ኩንታል በላይ ምርት መመረት እንዳለበት ገልጸዋል።በኢትዮጵያ ግብርና መስክ ትኩረት ይሰጣቸዋል ከተባሉ መካከል ስንዴና በቆሎ ምርት ላይ ሞዴል አርሶ አደሮች በሔክታር የሚያመርቱትን መጠን በአገር ደረጃ ለማምረት ጥረት ይደረጋል ብለዋል።በሌላ በኩል በየጊዜው እያሽቆለቆለ የመጣው የግብርና ዘርፍ ዕድገት፣ በአሁኑ ወቅት የ5.7 በመቶ ዕድገት ማሳየቱ በአምስቱ ዓመት የዕድገትና ትራንስፎርሜሽን ዕቅድ ውስጥ ከተቀመጠው የስምንት በመቶ ዝቅተኛው ዓመታዊ የዕድገት ርከን ያነሰ መሆኑ አሳሳቢ ነው ብለዋል። ይህ የዕድገት ምጣኔ ግን እየተካሄደ በሚገኘው የቅድመ ምርት ዘመን ግመታ ወደ 2.8 በመቶ ዝቅ ሊል እንደሚችል አመላካች ሥጋቶች በመኖራቸው፣ "የአደጋ ጊዜ ጥሪ" ማስተጋባት የሚያስፈልግበት ወቅት ነው ብለዋል። በተለይም በጥራጥሬ ሰብሎች ምርት ላይ የ5.2 በመቶ፣ በቅባት እህሎች መስክም የ10 በመቶ የምርት ዕድገት ቅናሽ እንደሚኖር በግብርናው ላይ የተደረጉ ጥናቶች ማመላከታቸው ተጠቅሷል።ግብርናው ባልተለመዱ አዲስ የሰብልና የእንስሳት በሽታዎች እየተጠቃ ነው ያሉት ሚኒስትሩ፣ የአፈር ለምነትም በሥጋት ቀለበት እንደገባ ጠቅሰዋል። ዝናብ በሚኖርበት ወቅት ጨዋማነት፣ እርጥበት በማይኖርበት ወቅትም አሲዳማነት ከ17 ሚሊዮን በላይ አነስተኛ አርሶ አደሮችን ህልውናና ምርታማነት የሚፈትኑ ሆነዋል።እንዲህ ያሉ ችግሮችን ቢያስተናግድም፣ በአነስተኛ ገበሬው ዘንድ በሔክታር እስከ 40 ኩንታል፣ ሞዴል በሚባሉት ገበሬዎች ዘንድ እስከ 100 ኩንታል በሔክታር እየተመረተ የሚገኘውን ስንዴ አማካዩን ምርት በአገር ደረጃ ማምረት ከተቻለ ስንዴ ከውጭ ማስመጣት እንደሚቀር ሚኒስትር ኡመር ገልጸዋል።እንዲህ ያሉ የግብርናውን ስንክሳሮች የሚመክረው የመሪዎች ስብሰባ፣ በጠቅላይ ሚኒስትሩ ጽሕፈት ቤት ሥር በተዋቀረ ግብረ ኃይል የሚመራ እንደሆነ ሲገለጽ፣ ከወረዳና ቀበሌ ጀምሮ እስከ ምክትል ጠቅላይ ሚስትር ደመቀ መኮንን ያሉ አመራሮች ለግብርናው ዘርፍ አጣዳፊና ዘላቄ መፍትሔ በማበጀት በተለይ በክረምቱ የመኸር ወቅት ከፍተኛ ምርት እንዲገኝ የሚሠሩ ሥራዎች ዘመቻ ይካሄዳል ተብሏል።